**Ilari Jorma Yrjönpoika Mettälä** (s. 26. huhtikuuta 1994 Yläne) on suomalainen uransa lopettanut jalkapalloilija, joka edusti Veikkausliigassa Tampereen Ilvestä. Hän oli pelipaikaltaan hyökkääjä, joka pystyi pelaamaan keskellä ja molemmilla laidoilla.

Mettälä aloitti jalkapallon viisivuotiaana Yläneen Kirissä. Hän siirtyi C-juniorina Turun Palloseuraan, mutta lopetti tavoitteellisen jalkapalloharrastuksen 16-vuotiaana. Mettälä palasi kahden vuoden tauon jälkeen kilpasarjoihin B-junioreiden Kolmosessa pelanneen Pöytyän Kaiman riveissä. Vuodeksi 2013 hän siirtyi A-SM-sarjassa pelanneen FC Kaarinaan ja oli kauden päätteeksi joukkueen paras maalintekijä. Ensiesiintymisensä miesten sarjoissa Mettälä teki seuraavana vuonna Kakkosessa pelanneessa Pallo-Iiroissa. 

Vuonna 2015 Mettälä sai opiskelupaikan Turusta ja solmi onnistuneen testin jälkeen sopimuksen Ykköseen pudonneen Turun Palloseuran kanssa. Polvivammasta johtuen hän oli sivussa yli puolet kaudesta ja kuntouduttuaan haki pelituntumaa Kakkosessa pelanneessa TPS:n yhteistyöseura Salon Palloilijoissa. Loppukaudesta pelaamissaan kuudessa Ykkösen ottelussa Mettälä onnistui maalinteossa viidesti. Kaudella 2016 hän nousi TPS:n vakiokokoonpanon pelaajaksi ja oli 12 maalillaan joukkueensa toiseksi paras maalintekijä Mikko Hyyrysen jälkeen. Mettälän peliaika väheni seuraavana vuonna, mutta silti hän oli ratkaisevassa roolissa nostamassa TPS:aa takaisin Veikkausliigaan tekemällä Ykkösen sarjavoiton ratkaisseen tasoitusmaalin FC Honkaa vastaan kauden viimeisessä ottelussa.

Mettälä siirtyi Turun Palloseurasta kaksivuotisella sopimuksella Tampereen Ilvekseen marraskuussa 2017. Liigadebyyttinsä Mettälä teki ottelussa Helsingin Jalkapalloklubia vastaan 16. kesäkuuta 2018. Hän on kolmen kauden aikana pelannut Veikkausliigassa 47 ottelua ja tehnyt niissä 13 maalia.

Mettälä mursi nilkkansa syyskuussa 2020 pelatussa liigaottelussa, minkä vuoksi hän ei pelannut lähes vuoteen. Kauden 2021 lopussa Mettälä pelasi lainalla TPS:ssa, mutta hän tarvitsi pelatessaan runsaasti kipulääkkeitä ja nilkan teippaamisen. Kauden jälkeen nilkka operoitiin uudelleen. Marraskuussa 2021 Mettälä teki Ilveksen kanssa 2+1-vuotisen jatkosopimuksen, ja talven Liigacupissa hän pelasi neljässä ottelussa. Kipeä nilkka kuitenkin rajoitti hänen pelaamistaan, ja Mettälä ilmoitti ammattilaisuransa lopettamisesta toukokuussa 2022.

Kaudella 2023 Mettälä pelasi kutosessa pelaavassa Gilla FC:ssä.
Hänen ex naisystävänsä on Anni Taipale.

Kesäkuussa 2023 Ilari Mettälä vieraili myös Love Island-sarjassa

Lähteet
-------

1. 1 2  Ilari Mettälä transfermarkt.com
2. ↑  Pelander, Heidi: Ilari Mettälällä komea loppukausi TPS:ssä *Auramaan viikkolehti (www.avl.fi)*.  15.10.2015. Viitattu 30.1.2022.
3. 1 2  Reko, Veera: Voitonnälkäinen pelaajalupaus.  *Alasatakunta*, 31.5.2018, s. 28–29.
4. ↑  Parkkinen, Jaakko: TPS taisteli tasapelin Espoossa ja nousee Veikkausliigaan - fanit rynnistivät kentälle *Yle Urheilu (yle.fi)*.  21.10.2017. Viitattu 30.1.2022.
5. ↑  Ilari Mettälä siirtyy Ilves-paitaan veikkausliiga.com
6. ↑  Ilari Mettälä joutuu lopettamaan uransa – "Nilkka ei millään päästä minua enää omalle tasolleni" *Ilvesedustus.fi*. Viitattu 15.6.2022.
7. ↑  Pajala, Mikko: Ilveksen Ilari Mettälä joutuu lopettamaan uransa 28-vuotiaana: "Enää ei tarvitse tuskailla päivittäin kipujen kanssa" *Aamulehti.fi*.  18.5.2022. Viitattu 15.6.2022.
8. ↑  Päivittäinen kipu varjosti Ilarin, 29, elämää – nyt ex-ammattiurheilija on osa jättimäistä suomalaisilmiötä: "Tässä pysytään" *mtvuutiset.fi*.  27.9.2023. Viitattu 7.1.2024.